Žiadosť o obnovenie prechodného pobytu je potrebné podať na príslušné oddelenie cudzineckej polície (podľa aktuálneho pobytu), najneskôr v posledný deň platnosti prechodného pobytu. Žiadosť o obnovenie pobytu na účel podnikania možno podať na oddelenie cudzineckej polície najskôr 6 mesiacom pred ukončením doby povoleného pobytu až do doby uplynutia povolenia na pobyt, t.j. najneskôr posledný deň platnosti prechodného pobytu.V prípade pobytu na účel sezónneho zamestnania je potrebné podať žiadosť o obnovenie najneskôr 30 dní pred skončením platnosti udeleného prechodného pobytu. Za cudzinca, ktorý si obnovuje prechodný pobyt na účel zlúčenia rodiny, môže podať žiadosť garant (štátny príslušník tretej krajiny, s ktorým žiada zlúčenie rodiny), ak pre bezvládnosť nemôže osobne podať žiadosť o obnovenie prechodného pobytu. Prechodný pobyt sa po skončení jeho platnosti až do rozhodnutia o žiadosti o obnovenie prechodného pobytu považuje za oprávnený na území Slovenskej republiky. ODPORÚČANIE: Aj napriek vyššie uvedenému neodporúčame vycestovať z územia SR, kým sa nerozhodne o predĺžení pobytu, keďže policajný útvar nevydáva o tom potvrdenie a na hraniciach tak nebude pravdepodobne postačovať doklad o pobyte s uplynutým dátumom platnosti.